Iktatószám: HIV/13048-1/2020.

Napirend sorszáma:

**Előterjesztés**

**Hévíz Város Önkormányzatának Képviselő-testülete**

**2020. február 27-i nyilvános ülésére**

**Tárgy:** Az egyes közszolgáltatások kötelező igénybevételéről szóló 32/1995. (XII. 19.) önkormányzati rendelet módosítása és Vajda Ákos lakótelep hulladékügye

**Az előterjesztő:** Papp Gábor polgármester

**Készítette:** Babics Tamás beruházási és környezetvédelmi ügyintéző

**Megtárgyalta:** Pénzügyi, Turisztikai és Városfejlesztési Bizottság

Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**Tárgy és tényállás ismertetése**

**Tisztelt Képviselő- testület!**

**I.**

Az elmúlt időszakban a Vajda Ákos utcai lakótelepen kialakult a hulladékszállítással, hulladék elhelyezéssel kialakult problémákkal kapcsolatosan az Önkormányzathoz az érintett terület lakóinak aláírásával több beadvány is érkezett (beadvány mellékelve).

A beadványuk szerint a lakótelepen lévő 14. számú társasház az ott közel harminc éve meglévő szemétgyűjtő konténereit felszámolta, oda az utca többi lakója a továbbiakban a háztartásában keletkezett hulladékot kivinni nem tudja.

A Vajda Ákos utcai hulladékszállítás helyzetét megvizsgáltuk és a következőeket tapasztaltuk:

A lakótelep építése során az utca déli, középső és északi szakaszán kialakításra került három hulladéktároló edények tárolását szolgáló aszfalt burkolat. A három helyszín közül kettő a déli és az északi közterületen helyezkedik el, a középső pedig a 14. sz. tömbház magánterületén.

Mivel a magánterületen lévő konténerekbe a lakótelep lakói is hordtak jogszerűtlenül hulladékot, és azt a helyszínt ott nem lakó idegenek is előszeretettel használták, a 14. sz. alatti lakóközösség úgy döntött, hogy ezt a „lerakót” felszámolja, hiszen annak környezetének tisztántartásáról nekik kellett gondoskodniuk. A felszámolást követően kaptuk a lakók bejelentést.

Megvizsgáltuk a felszámolást követő állapotot is, amiből kiderült, hogy az utca déli végén lévő közterületen lévő konténereket (mivel azokon lévő feliratok alapján az ingatlanok beazonosíthatóak voltak).

Ebből kiderült, hogy a lakótelep összes ingatlana a mellékelt térképi jelölés szerinti módon és a csatolt fényképek alapján gyűjti a háztartási hulladékot. (a térképre kettőt kattintva nagy felbontásúra vált a nézet)



Vajda Ákos utca déli hulladékgyűjtők térképen kékkel jelölve



Vajda Ákos utca északi hulladékgyűjtők térképen pirossal jelölve



Térkép a Vajda Ákos utcai lakótelepről

Egyébként a háztartási és háztartási jellegű szilárd hulladék rendszeres gyűjtésének-szállításának rendje jól kialakult rend szerint történik állandó ingatlanok esetében egész évben, időszakos használt ingatlanok esetében április 1-től december 31-ig. Október 1-től április 30 között heti két alkalommal, május 1-től szeptember 30. közötti időszakban pedig heti három alkalommal kerül a hulladék elszállításra. A társasházi lakó ingatlanok legalább 60 literes, a családi házas ingatlanok legalább 110 literes edényzet használatára és ezután történő díjfizetésre kötelezettek.

Hévíz városában a hulladékszállítás jogi hátterét az hulladékról szóló 2012. évi CLXXXV. törvény, továbbá a Hévíz Város Önkormányzat Képviselő-testületének az egyes közszolgáltatások kötelező igénybevételéről szóló 32/1995. (XII. 19.) önkormányzati rendelete (továbbiakban Ör.) szabályozza.

Az önkormányzati rendelet értelmében:

* A belterületen keletkezett szemét ingatlanon történő összegyűjtéséről, tárolásáról és kiszállításáról a tulajdonos, illetve a használó köteles gondoskodni.
* A társasházi lakó ingatlanok legalább 60 literes, a családi házas ingatlanok legalább 110 literes edényzet használatára és ezután történő díjfizetésre kötelezettek.
* A háztartási szemétnek nem minősülő szemetet a háztartási szemét gyűjtésére szolgáló helyre lerakni tilos. Az ilyen szemét elszállításáról az köteles gondoskodni, akinél a szemét keletkezett.
* A települési szilárdhulladékot begyűjtésre, elszállításra kihelyezni csak zárt edényben szabad, amelynek beszerzéséről az ingatlan tulajdonosa gondoskodik. A gyűjtőedények - a szemétszállítási napok kivételével - a közterületen nem tárolhatók.
* A Közszolgáltató a települési szilárdhulladékot az ingatlan bejárata előtti úttest szélén veszi át. A gyűjtőedényt csak zártan szabad kihelyezni.
* A szűk és gépkocsival nem járható utcákon az érintett tulajdonosok kötelesek a szemetet legközelebbi, gépkocsival megközelíthető területre kihordani.
* A kijelölt gyűjtőhely az a közterület, ahol az ingatlantulajdonos a saját kommunális szilárdhulladék-gyűjtő edényét ürítési napokon elhelyezi.

*A hulladékról szóló* ***2012. évi CLXXXV. törvény*** *39. § (1) Az ingatlanhasználó az általa használt ingatlan területén képződő települési hulladékot elkülönítetten gyűjti, és azt - e törvényben meghatározott kivételekkel - a közszolgáltatónak átadja.*

*(2) Az ingatlanhasználó a települési hulladék részét képező elkülönítetten gyűjtött hulladékot - kormányrendeletben, miniszteri rendeletben vagy a települési önkormányzat (Budapesten a fővárosi önkormányzat)* ***rendeletében meghatározott feltételek szerint*** *-* ***hulladékgyűjtő pontra, hulladékgyűjtő udvarba, átvételi helyre vagy a közszolgáltatás körébe tartozó hulladékot kezelő hulladékkezelő létesítménybe szállíthatja****, és ott a jogosultnak átadhatja vagy gyűjtőedényben elhelyezheti. E jogot az ingatlanhasználó csak úgy gyakorolhatja, ha a hulladékgazdálkodási közszolgáltatási díjat a Koordináló szerv részére megfizette.*

*A hulladékgazdálkodási közszolgáltatás végzésének feltételeiről szóló 385/2014. (XII. 31.) Korm. rendelet 4. § (1) A települési hulladékot az ingatlanhasználó*

*a) a hulladék képződésének helye szerinti ingatlan területén,*

*b) a hulladék képződéséhez legközelebb eső gyűjtésre alkalmas területen vagy helyiségben, vagy*

*c) a települési önkormányzat által kijelölt helyen,*

*szabványos gyűjtőedényben vagy hulladékgyűjtő zsákban gyűjti.*

*(2) A települési papír-, üveg-, műanyag, fém- és zöldhulladékot a vegyes hulladéktól elkülönítetten kell gyűjteni, ide nem értve a (4) és (7) bekezdés szerinti esetet.*

*(3) Az elkülönített gyűjtés céljára szolgáló gyűjtőedénybe kizárólag olyan típusú, fajtájú vagy jellegű települési hulladék helyezhető el, amelynek gyűjtésére a gyűjtőedényen szereplő jelzés vagy felirat vonatkozik.*

*5. § (1) Az ingatlanhasználó a települési hulladék gyűjtésére szolgáló gyűjtőedényt az ingatlanon belül tartja, azt közterületen tartósan csak a közterület használatára vonatkozó önkormányzati rendeletben meghatározottak szerint helyezheti el. Nem tekinthető tartós közterület használatnak a gyűjtőedény ürítési célból történő közterületre helyezése.*

*(2) Az ingatlanhasználó gondoskodik arról, hogy a települési hulladék közszolgáltatónak történő átadása, továbbá az ingatlanhasználó által gyűjtőhelyre történő elszállítása biztonságosan, a környezet veszélyeztetését, szennyezését, károsítását, valamint a hulladék kiszóródását kizáró módon történjen.*

*A hulladékgazdálkodási közszolgáltatás végzésének feltételeiről szóló* ***385/2014. (XII. 31.) Korm. rendelet :***

*4. § (1) A települési hulladékot az ingatlanhasználó*

*a)* ***a hulladék képződésének helye szerinti ingatlan területén****,*

*b) a hulladék képződéséhez legközelebb eső gyűjtésre alkalmas területen vagy helyiségben, vagy*

*c) a települési önkormányzat által kijelölt helyen,*

*szabványos gyűjtőedényben vagy hulladékgyűjtő zsákban gyűjti.*

*(2) A települési papír-, üveg-, műanyag, fém- és zöldhulladékot a vegyes hulladéktól elkülönítetten kell gyűjteni, ide nem értve a (4) és (7) bekezdés szerinti esetet.*

*(3) Az elkülönített gyűjtés céljára szolgáló gyűjtőedénybe kizárólag olyan típusú, fajtájú vagy jellegű települési hulladék helyezhető el, amelynek gyűjtésére a gyűjtőedényen szereplő jelzés vagy felirat vonatkozik.*

A vonatkozó jogszabályok és a jelenleg hatályos rendelünk értelmében a Vajda Ákos utcai lakótelepen kialakult gyűjtési mód (közterületen tárolt edényzet) nem megengedett, de kialakult. Azonban az is a tényekhez tartozik, hogy az utca keleti és nyugati oldalán lévő sorházak előtti útszakasz több helyen olyan szűk, hogy oda a hulladékszállító gépjármű bejutni nem tud. Másrészt a lakótelep kiépítése során pedig olyan tulajdoni helyzet alakult ki mely szerint a 8.,10., 12. sz. alatti sorházak közterületről gépjárművel nem közelíthetőek meg, ugyanis a természetben közútként funkcionáló 6. sz. sorház előtti szakasz a 14. sz alatti tömbház ingatlanából lett kialakítva.

Ezt a tulajdonhelyzetet is rendezni kell annak érdekében, hogy az összes Vajda Ákos utcai ingatlan közterületről megközelíthető legyen. (térképmellékleten sárga színnel jelölve)

Hasonló, ettől azonban egy kicsit eltérő a helyzet a Korányi és Semmelweis utcai lakótelep esetében is, ott azonban magánterületen különösen az „angol” házak vonatkozásában hulladéktároló saját területen nem alakítható ki mivel azok ott úszótelkek, így mint ahogy az a gyakorlatban is van, csak közterületen helyezhetőek el a tárolók.

Az Önkormányzat feltett szándéka, hogy a lakótelepeken kialakult helyzet megoldását úgy találja meg, hogy az az ingatlantulajdonosoknak, a közszolgáltatást végző Zalaispa Zrt-nek és az Önkormányzatnak is megfelelő legyen.

A közszolgáltatóval a Vajda Ákos utcai helyszínen kísérletet tettünk az utca sorházi szakaszainak megközelíthetőségére, azonban különösen a keleti oldal olyan szűk és növényzettel benőtt, hogy oda biztonsággal a gyűjtő gépjármű bejutni nem tud különösen akkor, ha ott egyéb gépjármű is tartózkodik. Ebből következve egyes meghatározott esetekben a hulladékgyűjtő edények csak közterületen helyezhetőek el, hulladékgyűjtő szigeteken. (Vajda Ákos utca déli illetve északi szakaszán kialakult helyszíneken)

A hulladékról szóló 2012. évi CLXXXV. törvény 43. § (3) d) pontja szerint: „a települési hulladék hulladékgyűjtő szigeten történő elhelyezése csak kiegészítő megoldásként, elsősorban olyan sűrűn lakott településrészeken legyen alkalmazható, ahol az elkülönítetten gyűjtött háztartási hulladék házhoz menő gyűjtése és elszállítása nem biztosítható”

E törvény adta lehetőség szerint az Ör. módosítására teszünk javaslatot.

A rendelet úgy módosulna, hogy a rendelet lehetőséget adna olyan kivételekre, melyekben a gyűjtőedények a közterületen tárolhatók, így lakótelepi környezetben, hulladékszállító gépjárművel meg nem közelíthető környezetben lehetőség van a gyűjtőedények közterületen való kihelyezésére, melyek környezetének gondozottságáról, tisztántartásáról a gyűjtőedényt kihelyezőknek kell gondoskodniuk (a jelenleg kihelyezett edények közül egy sincs városi tulajdonban), ahol csak kommunális hulladék helyezhető el. A lakótelepi környezetként pedig nevesítésre kerülne a Vajda Ákos utcai lakótelep és a Korányi-Sugár-Semmelweis utcák által határolt lakótelepi rész. Fenntartva továbbá annak lehetőségét is, melyet a jogszabályok megfogalmaznak, hogy saját, ingatlanán tárolt gyűjtőedényt használ, melyet járatnapokon a közterületre a megközelíthető átvételi pontra kihelyez.

Az elmúlt időszakban több érintett ingatlantulajdonossal is folytattunk személyes egyeztetést, akik megerősítették, hogy a Vajda Ákos utcában, mint lakótelepen élő lakóközösség a kialakult gyakorlatuk és életkoruk alapján kezdeményezi és igényelné, hogy a lakótelep középső területén a Vajda Ákos 14. társasház által megszüntetett helyszínen vagy annak közelében kerüljön kialakításra hulladékgyűjtő pont.

Megoldási lehetőségként leggyorsabban, legegyszerűbben javasoljuk egyeztetés lefolytatását a Vajda Ákos 14. társasház közösségével, és annak a helyszínnek Önkormányzat által történő használatba vételét (bérlését) ahol a megszűntetés előtt a hulladékgyűjtő pont működött. Elfogadva a társasház azon álláspontját, hogy a megszűntetésre azért került sor, mert a hulladékgyűjtő ponton kialakult rendezetlen állapot miatt a társasháznak felelőssége keletkezett, úgy, hogy oda nem csak a társasház lakói hordták a kommunális hulladékot, javasoljuk, hogy a hulladékgyűjtő pont üzemeltetését a Zalaispa Zrt, vagy a GAMESZ végezze. Ez az üzemeltetés kiterjed a megfelelő takarításra, rendrakásra.

Azt kideríteni nem sikerült, hogy jelenleg a közterületen lévő az lakótelepen érintett 6 db 1100 literes hulladékgyűjtő edény kinek a tulajdonát képezi, de az itt élő lakosság kérését méltányolva javasoljuk, hogy az 1100 literes edények száma kerüljön bővítésre. Jelenleg 4 edényzet a társasházakat szolgálja ki, 2 pedig a sorházakat. A lakosságszám alapján javasolt a sorházakat kiszolgáló edényzet számát 2 db 1100 literessel megnövelni. Ennek biztosítását javasoljuk kérni a Zalaispa Zrt-től, amennyiben ez nem oldható meg, azokat szerezze be a GAMESZ.

A lakosság részéről bemutatott korabeli lakótelepi tervrajz ténylegesen 3 hulladék gyűjtőponttal lett megtervezve, és a déli és északi pont jelenleg is üzemel, a középsőt szüntette meg a Vajda 14. Társasház. Megvizsgáltuk annak lehetőségét, hogy ezt a megszűntetést a Vajda 14. Társasház jogszerűen hajtotta-e végre, álláspontunk szerint igen, mert nincs olyan jogszabályi rendelkezés, mely az ingatlan tulajdonost, használót annak eltűrésére kötelezné, hogy más ingatlan tulajdonos hulladékát saját területén befogadja, azt a területet rendbe tartsa. Erre vonatkozóan az előterjesztésbe hivatkozott jogszabályi rendelkezések *(385/2014. (XII. 31.) Korm. rendelet 4. § (1) bek. a) pont)* világosan fogalmaznak, az ingatlan tulajdonos, használó hulladékot az átadásig a saját területén köteles gyűjteni és tárolni. Arra közterületen csak akkor kerülhet sor, ha a közterület-használatára vonatkozó szabályok szerint erre külön engedélyt kaptak. Emiatt javasoljuk az Ör. módosítását.

Másik alternatívaként a Vajda 14. Társasház elzárkózása esetén a Vajda Ákos utcában az utca középső szakaszán (térképmellékleten zöld színnel kiemelve) az 1. sz. tömbház területénél nagyobb területet használ, mely zöldterületként funkcionál. Egy harmadik gyűjtőpont kialakítására akár itt is sor kerülhetne, azonban ez mind utcaképileg, mind zöldfelület megszüntetés miatt nem lenne egy kedvező megoldás, de lehetősége mindenképpen adott.

II.

A Képviselő-testület 2019. novemberi ülésén tárgyalta az Ör-ben adható díjkedvezmények kérdését, és az infláció mértékének megfelelő emelésről döntött.

A hatályos Ör. a díjkedvezményre jogosultak körét az alábbiak szerint állapítja meg:

7/A. §   (1) A közszolgáltatással érintett ingatlanban, lakóhellyel rendelkező ingatlantulajdonos magánszemély kérelme alapján, az egyébként irányadó közszolgáltatási díj 50%-ának megfelelő kedvezmény adható amennyiben:

*a)* egyedül élő kérelmező esetében az öregségi nyugdíj mindenkori legkisebb összegének a 350 %-át, nem egyedül élő kérelmező esetében a kérelmező és a vele egy háztartásban élők egy főre jutó havi családi jövedelme nem haladja meg az öregségi nyugdíj mindenkori legkisebb összegének a 300%-át;

*b)* a kérelmezőnek nincs települési szilárd hulladék közszolgáltatási díjtartozása;

*c)* a kérelemmel érintett ingatlanban (lakásban) vállalkozási, üzleti (szálláshely-szolgáltatási) tevékenység nem folyik.

Díjkedvezményben 2016. évben 18 fő, 2017. évben 16 fő, 2018. évben 15 fő, 2019. évben 15 fő részesült.

A kérelmezők és az elutasított döntések száma alacsony, azonban több rászorult hévízi lakos a jogosultság jövedelemhatára ismeretében nem terjesztett elő szemétdíj kedvezmény kérelmet.

Mivel **az öregségi nyugdíjminimum összege** 2008 óta változatlan, a nyugdíj legkisebb összege (minimál nyugdíj / nyugdíjminimum) **havi 28.500 Ft. Ez a mérték meglehetősen alacsony és a kérelmezők száma is jelentéktelen, a díjkedvezményre jogosultság feltételeinek további változtatására teszünk javaslatot.**

Javaslom, a díjkedvezményre jogosultságot akként változtatni, hogy **egyedül élő kérelmező esetében az öregségi nyugdíj mindenkori legkisebb összegének 400 %-át** – ez 114.000 Ft-ot jelent – illetve **nem egyedül élő kérelmező esetében és a vele egy háztartásban élők egy főre jutó havi családi jövedelme esetén a 350 %-át**  - 99.750 Ft. - ne haladja meg.

**Részletes indokolás:**

1-2. § Lakótelepi környezetben, hulladékszállító gépjárművel meg nem közelíthető környezetre vonatkozó szabályok

1. § A rendelet-tervezet 7/A § (1) bekezdés a) pontja alapján a kedvezményben részesíthető kérelmezők jövedelemhatára került megemelésre.
2. § Lakótelepi övezeteket lehatároló felsorolás.

5. § A hatályba léptető rendelkezést állapítja meg, valamint a hatályon kívül helyezést tartalmazza.

Kérem a rendelet-tervezet megvitatását és elfogadását. A rendeletalkotás minősített többséget igényel, a határozathozatal egyszerű szótöbbséget igényel.

Az aláírásgyűjtésben részvevők kiértesítése a döntést követően a Vajda 14. Társasházzal folyatott tárgyalások eredményének függvényében fog megtörténni.

**2.**

**Határozati javaslat**

1. Hévíz Város Önkormányzat Képviselő-testülete felhatalmazza a polgármestert, hogy az Önkormányzat tulajdonában álló Hévíz (belterület) 812/18. hrsz-ú közterületi ingatlan tulajdoni viszonyainak rendezése céljából (keleti oldali útszakasz megközelíthetősége) kezdeményezzen tárgyalást a Vajda Ákos 14. Társasház tulajdonosaival, ill. közös képviselőjével.
2. A Képviselő-testület felhatalmazza polgármestert, hogy a Vajda Ákos 14. Társasháztól kérje használatba (bérelje ki), az előterjesztés szerinti területrészt (korábbi hulladékgyűjtő pontot) a lakótelep hulladékának elhelyezésre hulladékgyűjtő pont létesítésére. Ezen hulladékgyűjtő pontot üzemeltetésére kérje fel ZALAISPA Zrt-t vagy utasítsa GAMESZ-t és intézkedjen oda két 1100 literes edényzet beszerzésére.
3. A Képviselő-testület felkéri a polgármestert, hogy az 1. pont szerinti tárgyalás eredményéről, és a közterület helyzetének rendezési lehetőségeiről tájékoztassa a Képviselő-testületet.

Felelős: Papp Gábor polgármester

Határidő: 2020. április 30.

**3**.

**Hévíz Város Önkormányzat Képviselő testületének**

**…./…….. (……….) önkormányzati rendelete**

**Az egyes közszolgáltatások kötelező igénybevételéről szóló**

**32/1995. (XII. 19.) önkormányzati rendelet módosításáról**

Hévíz Város Önkormányzat Képviselő-testülete a Magyarország helyi önkormányzatairól szóló 2011. évi CLXXXIX. törvény 42. § 1. pontjában kapott felhatalmazás alapján Magyarország Alaptörvényének 32. cikk (2) bekezdésében meghatározott feladatkörében eljárva a következőket rendeli el:

**1.§** Az egyes közszolgáltatások kötelező igénybevételéről szóló 32/1995. (XII. 19.) önkormányzati rendelet 2. § (5) bekezdés helyébe a következő rendelkezés lép:

„(5) A települési szilárdhulladékot begyűjtésre, elszállításra kihelyezni csak zárt edényben szabad, amelynek beszerzéséről az ingatlan tulajdonosa gondoskodik. A gyűjtőedények - a szemétszállítási napok kivételével - a közterületen nem tárolhatók, kivéve a (6) bekezdésben meghatározottak szerint.”

**2. §** Az Ör. 2. §-a a következő (6) bekezdéssel egészül ki:

„(6) Lakótelepi környezetben, hulladékszállító gépjárművel meg nem közelíthető környezetben lehetőség van a gyűjtőedények közterületen való kihelyezésére, melyek környezetének gondozottságáról, tisztántartásáról a gyűjtőedényt kihelyezőknek kell gondoskodniuk, ott csak települési szilárd hulladék helyezhető el. A lakótelepi környezetet a 3. melléklet tartalmazza.”

**3. §** Az egyes közszolgáltatások kötelező igénybevételéről szóló 32/1995. (XII. 19.) önkormányzati rendelet 7/A § (1) bekezdés *a)* pontja helyébe a következő rendelkezés lép:

„*a)* egyedül élő kérelmező esetében az öregségi nyugdíj mindenkori legkisebb összegének a 400 %-át, nem egyedül élő kérelmező esetében a kérelmező és a vele egy háztartásban élők egy főre jutó havi családi jövedelme nem haladja meg az öregségi nyugdíj mindenkori legkisebb összegének a 350%-át;”

**4. §** Az Ör**.** az 1. melléklet szerinti 3. melléklettel egészül ki.

**5**. **§** Ez a rendelet 2020. március 1. napján lép hatályba és a hatályba lépését követő napon hatályát veszti.

dr. Tüske Róbert Papp Gábor

jegyző polgármester

1. *melléklet a ……/2020 (………..) rendelethez*

*„3. melléklet Hévíz Város Önkormányzat Képviselő-testületének 32/1995. (XII. 19.) önkormányzati rendeletéhez*

|  |  |
| --- | --- |
| **Hévíz Város közigazgatási terültének lakótelepi övezetei** | |
| 1. | Korányi-Sugár és Semmelweis utcák által lehatárolt terület |
| 2. | Vajda Ákos utcai lakóövezet |

**„**

**Előzetes hatásvizsgálat**

**a jogalkotásról szóló 2010. évi CXXX. törvény 17. § (1) bekezdése alapján**

**A rendelet címe:** Az egyes közszolgáltatások kötelező igénybevételéről szóló 32/1995. (XII. 19.) önkormányzati rendelet módosítása

**Társadalmi-gazdasági hatása***:*A rendelet társadalmi hatása a szolgáltatást igénybe vevő, hulladékkezelési közszolgáltatási díjat fizetőknél valamint a lakótelepi környezetben élők esetében mutatható ki. Gazdasági hatása amennyiben növekszik a kedvezményezettek száma, úgy az önkormányzat nagyobb összeget köteles megfizetni a szolgáltató felé.

**Költségvetési hatása**: A jövedelemhatárok emelésével várhatóan emelkedik a díjkedvezményben részesülők száma és a költségvetési kiadás.

**Környezeti, egészségi hatása**: Nem releváns.

**Adminisztratív terheket befolyásoló hatása**: A díjkedvezményre jogosultak számával nő az adminisztratív teher.

**Egyéb hatása**: Nincs.

**A rendelet megalkotásának szükségessége**: Nem szükséges.

**A rendelet megalkotása elmaradása esetén várható következmények:** Nincsenek következmények.

**A rendelet alkalmazásához szükséges feltételek**:

* **személyi**: rendelkezésre áll
* **szervezeti**: rendelkezésre áll
* **tárgyi**: nincs
* **pénzügyi:** magasabb költségvetési vonzat

**4.**

****

**5.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| **Babics Tamás** | **ügyintéző** |  |  |
| **Olt István** | **osztályvezető** |  |  |
| **Szintén László** | **pénzügyi ellenőrzés** |  |  |
| **dr. Tüske Róbert** | **törvényességi felülvizsgálat** |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
|  |  |  |  |
|  |  |  |  |